El pianoforte el xe un strumento muxicałe derivà dal claviçénbało) e el cui suono el xe prodoto da corde percose da martełeti axionà tràmite ‘na tastiera. La só invension ła resałe a ła fine de'l XVII sècoło inìsio de'l XVIII sècoło e ła xe atribuìa a Bartolomeo Cristofori . Existe do tipi de pianoforte a seconda de ła forma, overo pianoforte a coa e pianoforte verticałe, e do tipi de pianoforte a seconda del funsionamento, overo pianoforte acustico e pianoforte digitałe. Un pianoforte se conpone de tastiera, casa de risonansa, pedałi e cordiera. La tastiera se conpone de tasti bianchi e tasti neri, par un totałe de 88 tasti. I tasti neri, distribuìi in grupi da 2 o da 3, i dexigna i semitoni : la nota DO la xe posta a sinistra de do tasti neri; no ghe xe invese nisun tasto nero tra i tasti del MI e del FA e tra i tasti del SI e del DO. El primo pianoforte se dixe che el sia stà costruìo tra el 1698 e el 1700 da Bartolomeo Cristofori, un cenbałaro padovan che gera a servisio inte ła corte de Cosimo de Medici. L’idea ghe sarìa vignù mentre che el luçidava el so claviçénbało: Cristofori el gavarìa pensà de fare in modo che le corde vignese percose al posto de pisegà. El strumento parò el ga scumisià a difonderse soło inte ła metà del XVIII secoło grasie a l'organaro tedesco G. Silbermann.